b'\n_START_ARTICLE_\nPecha kucha\n_START_PARAGRAPH_\nPecha Kucha (\xe3\x83\x9a\xe3\x83\x81\xe3\x83\xa3\xe3\x82\xaf\xe3\x83\x81\xe3\x83\xa3), da\xc5\xbeniausiai tariamas trimis skiemenimis pe\xc4\x8daku\xc4\x8da) yra specialus pristatymo formatas, kurio pagalba informacijos turinys yra greitai ir efektyviai pateikiamas auditorijai. \xc5\xa0i prezentavimo technika yra pla\xc4\x8diai taikoma visuomeniniuose renginiuose. Naudojantis \xc5\xa1iuo formatu, prane\xc5\xa1\xc4\x97jas nekontroliuoja savo pristatymo skaidri\xc5\xb3 \xe2\x80\x93 j\xc5\xb3 privalo b\xc5\xabti 20 ir jos automati\xc5\xa1kai kei\xc4\x8diasi kas 20 sekund\xc5\xbei\xc5\xb3, kas lemia ai\xc5\xa1kiai apibr\xc4\x97\xc5\xbet\xc4\x85 vieno pristatymo trukm\xc4\x99 \xe2\x80\x93 6 minut\xc4\x97s ir 40 sekund\xc5\xbei\xc5\xb3._NEWLINE_\xc5\xa0i technika buvo i\xc5\xa1rasta 2003-aisiais Tokijaus architekt\xc5\xb3 Astrid Klein bei Mark Dytham (KDa, Klein-Dytham Architecture), siekiant sudaryti salygas jauniems architektams ir dizaineriams susitikti, keistis kontaktais ir pristatin\xc4\x97ti savo id\xc4\x97jas. B\xc5\xabtent \xc5\xa1itoks prane\xc5\xa1imo formatas pasirinktas buvo siekiant i\xc5\xa1laikyti informacij\xc4\x85 labai koncentruot\xc4\x85 bei sukonkretint\xc4\x85, taip garantuojant auditorijos d\xc4\x97mesio i\xc5\xa1laikym\xc4\x85, prane\xc5\xa1\xc4\x97j\xc5\xb3 kiekio padidinim\xc4\x85. Prane\xc5\xa1imo pavadinimas \xe2\x80\x9ePecha Kucha\xe2\x80\x9c parinktas remiantis japoni\xc5\xa1ku terminu, rei\xc5\xa1kian\xc4\x8diu pat\xc4\xaf \xc5\xa1nek\xc4\x97jimo gars\xc4\x85 (angl. \xe2\x80\x9echit-chat\xe2\x80\x9c, rei\xc5\xa1kiantis trump\xc4\x85 kalb\xc4\x85, o lietuvi\xc5\xb3 kalboje tiksliausias vertimas b\xc5\xabt\xc5\xb3 \xe2\x80\x9e\xc5\xa1nip\xc5\xa1tel\xc4\x97jimas\xe2\x80\x9c)._NEWLINE_Klein ir Dytham prad\xc4\x97tas renginys, pavadintas Pecha Kucha Night (Pecha Kucha Naktis) i\xc5\xa1plito pasaulyje ir dabar yra periodi\xc5\xa1kai rengiamas jau 224-uose pasaulio miestuose.\n_START_SECTION_\nPecha Kucha Naktis\n_START_PARAGRAPH_\nPer tipin\xc4\x99 Pecha Kucha Nakt\xc4\xaf pasirodo nuo 8 iki 14 prane\xc5\xa1\xc4\x97j\xc5\xb3. Prane\xc5\xa1\xc4\x97jai (kaip ir did\xc5\xbeioji dalis klausytoj\xc5\xb3) da\xc5\xbeniausiai yra i\xc5\xa1 dizaino, architekt\xc5\xabros, fotografijos, meno ar kit\xc5\xb3 k\xc5\xabrybini\xc5\xb3 terpi\xc5\xb3, ta\xc4\x8diau to n\xc4\x97ra reikalaujama ir renginiuose prane\xc5\xa1\xc4\x97jai taip pat b\xc5\xabna ir i\xc5\xa1kademinio bei verslo pasaulio. Versle Pecha Kucha pristatymo formatas yra labai i\xc5\xa1populiar\xc4\x97j\xc4\x99s ir naudojamas vidini\xc5\xb3 organizacijos susitikim\xc5\xb3 metu, siekiant apriboti prane\xc5\xa1imo trukm\xc4\x99, ver\xc4\x8diant prane\xc5\xa1\xc4\x97jus koncentruotis \xc4\xaf detales, iki minimumo suma\xc5\xbeinti pertaukim\xc5\xb3 skai\xc4\x8di\xc5\xb3 bei visi\xc5\xa1kai atsikratyti \xc4\xafvairaus informacinio triuk\xc5\xa1mo.'